**Eyvind Stauri Solås** (1937–2011) var en norsk musiker, komponist, skuespiller og programleder i NRK Fjernsyn og NRK Radio. Han var mangeårig programleder i TV-programmet *Musikknytt*.

Liv og virke
------------

Eyvind Solås studerte ved Musikkonservatoriet i Oslo og fikk tysk statsstipendium for studier ved Musikkhøgskolen i Köln. I 1968 tok han magistergrad i musikkvitenskap ved Universitetet i Oslo med emnet *En studie i Harald Sæveruds scenemusikk til Peer Gynt*.

Solås var aktiv som skuespiller og komponist ved Studentteateret og Teaterverkstedet i Oslo i 1950- og 1960-årene. Han ble tildelt Studentteatrets Orden Den Hvide Knap i 1958. I flere år var han også aktiv som skuespiller i profesjonell sammenheng på steder som Riksteatret, Teater Ibsen og i flere revyer av Ole Paus. Teateret var utgangspunkt for Solås' utvikling som komponist. Han sa selv: «I særlig grad fikk jeg her en rekke stilistiske utfordringer samt en gryende forståelse av musikk som en viktig del av en større kunstnerisk sammenheng.»

Sammen med Reidar Skagestad bygde Solås opp musikk- og teaterlinjen ved Romerike Folkehøgskole. I sitt pedagogiske virke og som medarbeider i radio og fjernsyn fikk han anledning til å utprøve musikalske ideer på en rekke felter, blant annet talekor og lydkunst i radioteatersammenheng. Han har også komponert musikk til de norske filmene *Liten Ida* (1981), *Den sommeren jeg fylte 15* (1976) og *Brannen* (1973).

Solås var også musikkskribent. I 1993 utgav han boka *Ensom vandrer: fantasier og refleksjoner i Edvard Griegs landskap*.

Fra 1969 arbeidet Solås i NRK og var blant annet musikksjef i fjernsynet fra 1988 til 1990. I 1996 gikk han over til musikkredaksjonen i radiokanalen P2. Han skapte en rekke programmer hvor han portretterte norske komponister og utøvere, blant annet *Musikknytt* som gikk på TV i perioden 1972–1986. Dette var et musikkmagasin som vakte stor oppmerksomhet, særlig fordi selve den journalistiske presentasjon hadde elementer av en særegen form for gjøglerisk absurdisme. Han samarbeidet også med Trond-Viggo Torgersen, noe som førte til en plateutgivelse med musikalske parodier, inkludert en utgave av Bee Gees hitmelodi «Too much heaven». I 1980 intervjuet han Adolf Hitlers rustningsminister og nære medarbeider Albert Speer i forbindelse med arbeidet med en TV-serier om musikk og nasjonalsosialisme.

I 1998 hadde han en gjesterolle i komiserien *Karl & Co* på TV 2.

I 2002 sluttet han i NRK og for å bruke tiden til å komponere musikk på heltid.

Solås var bosatt i Sandefjord og Oslo. Han døde i 2011 på Lovisenberg Diakonale Sykehus i Oslo etter kort tids sykeleie.

Familie
-------

Eivind Solås var sønn av skolebestyrer Hermann Solås (1902–1974) og sykepleier Liv Stauri (1909–1981).

Referanser
----------

1. ↑   Norsk biografisk leksikon, nbl.snl.no[Hentet fra Wikidata]
2. 1 2 3 4   VG, «Eyvind Solås er død», verkets språk bokmål, utgitt 22. april 2011, besøkt 5. juli 2020[Hentet fra Wikidata]
3. 1 2  Erling Wicklund (23. april 2011). «Eyvind Solås in memoriam». NRK. Besøkt 23. april 2011.
4. 1 2 3  «Eyvind Solås døde langfredag». *www.dagsavisen.no* **(norsk)**. 23. april 2011. Besøkt 29. juni 2020.
5. ↑  Borghild Maaland, Magnar Kirknes (8. mars 2005). «Gangster i fyrsteklær». *Verdens Gang*. Besøkt 23. april 2011.
6. ↑  «En stor kunstner har gått bort». *www.sb.no* **(norsk)**. 23. april 2011. Besøkt 29. juni 2020.

Eksterne lenker
---------------

* Eyvind Solås - Store norske leksikon
* Eyvind Solås - Norsk biografisk leksikon
* (en) Eyvind Solås på Internet Movie Database Rediger på Wikidata

* (no) Eyvind Solås hos Sceneweb Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** Historisk befolkningsregister **·** BIBSYS **·** Geni **·** VIAF **·** LCCN **·** ISNI **·** BNF **·** BNF (data) **·** MusicBrainz **·** Discogs
 |